CELEX: 52018DC0805
Language: mt
Date: 2018-11-21 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tiġi kkoreġuta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta’ terminu medju fl-Ungerija

IL-KUMMISSJONI EWROPEA
            Brussell, 21.11.2018
            COM(2018) 805 final
            Rakkomandazzjoni għal
            RAKKOMANDAZZJONI TAL-KUNSILL
            bil-għan li tiġi kkoreġuta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta’ terminu medju fl-Ungerija
            {SWD(2018) 504 final}
            
               
         
         
            
            
               
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               bil-għan li tiġi kkoreġuta d-devjazzjoni sinifikanti osservata mill-perkors ta’ aġġustament lejn l-objettiv baġitarju ta’ terminu medju 
               
                  fl-Ungerija
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 121(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
                  1
               , u b’mod partikolari l-Artikolu 10(2), it-tieni subparagrafu tiegħu,
            
            
               Wara li kkunsidra r-Rakkomandazzjoni mill-Kummissjoni Ewropea,
            
            
               Billi:
            
            
               (1)Fit-22 ta' Ġunju 2018, il-Kunsill iddeċieda skont l-Artikolu 121(4) tat-Trattat dwar il-Funzjonament tal-Unjoni Ewropea ("TFUE") li fl-Ungerija kien hemm devjazzjoni sinifikanti osservata mill-perkors ta’ aġġustament lejn l-objettiv baġitarju ta' terminu medju u ħareġ rakkomandazzjoni għall-Ungerija biex tieħu l-miżuri neċessarji biex ikun żgurat li r-rata ta' tkabbir nominali tal-infiq pubbliku primarju nett
                  2
                ma taqbiżx it-2,8% fl-2018, li jikkorrispondi għal aġġustament strutturali annwali ta’ 1,0 % tal-PDG. 
                  3
                Huwa rrakkomanda wkoll li l-Ungerija tuża kull gwadann mhux previst għat-tnaqqis tad-defiċit, filwaqt li jenħtieġ li l-miżuri ta' konsolidazzjoni baġitarja jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir. Il-Kunsill stabbilixxa skadenża tal-15 ta' Ottubru 2018 sa meta l-Ungerija kellha tirrapporta dwar l-azzjoni li tkun ħadet b'reazzjoni għal dik ir-Rakkomandazzjoni.
            
            
               (2)Fit-13 ta' Lulju 2018, il-Kunsill irrakkomanda li fl-2017 l-Ungerija tiżgura li tikkonforma mar-Rakkomandazzjoni tal-Kunsill tat-22 ta' Ġunju 2018 bil-ħsieb li tikkorreġi d-devjazzjoni sinifikanti mill-pjan ta’ aġġustament lejn l-objettiv baġitarju fuq terminu medju
                  4
               . Għall-2019, l-Ungerija ġiet rakkomandata biex tiżgura li r-rata ta' tkabbir nominali tal-infiq pubbliku primarju nett ma teċċedix 3,9 %, li tikkorrispondi għal aġġustament strutturali annwali ta' 0,75 % tal-PDG. 
            
            
               (3)Fit-18 u d-19 ta' Settembru 2018, il-Kummissjoni wettqet missjoni ta' sorveljanza msaħħa fl-Ungerija għall-fini tal-monitoraġġ fuq il-post skont l-Artikolu 11(2) tar-Regolament (KE) Nru 1466/97. Wara li l-eżiti provviżorji ġew trażmessi lill-awtoritajiet Ungeriżi għall-kummenti tagħhom, il-Kummissjoni rrapportat l-eżiti tagħha lill-Kunsill fl-L-Erbgħa, 21 ta' Novembru 2018. Dawn il-konklużjonijiet ġew sussegwentement ippubblikati. 
            
            
               (4)Fil-15 ta’ Ottubru 2018, l-awtoritajiet Ungeriżi ppreżentaw rapport dwar azzjoni effikaċi b’reazzjoni għar-Rakkomandazzjoni tal-Kunsill tat-22 ta’ Ġunju 2018
                  5
               . Fid-dawl tal-informazzjoni pprovduta mill-awtoritajiet fir-rapport tagħhom u l-valutazzjoni kumplessiva bbażata fuq it-tbassir tal-ħarifa 2018 tal-Kummissjoni, il-Kunsill fil-21 ta’ Novembru 2018 ikkonkluda li l-Ungerija ma ħaditx azzjoni effikaċi b’reazzjoni għar-Rakkomandazzjoni tal-Kunsill tat-22 ta’ Ġunju 2018. 
            
            
               (5)Fid-dawl tan-nuqqas ta’ azzjoni effettiva mill-Ungerija u d-devjazzjoni akkumulata għolja minn din tal-aħħar mill-perkors adatt ta’ aġġustament lejn l-objettiv baġitarju fuq terminu medju, huwa xieraq li tiġi indirizzata lil dan l-Istat Membru rakkomandazzjoni riveduta skont l-Artikolu 121(4) TFUE dwar il-miżuri xierqa li għandhom jittieħdu.
            
            
               (6)Abbażi tat-tbassir tal-Kummissjoni tal-ħarifa 2018, id-defiċit strutturali tal-Ungerija żdied minn 1,7 % tal-PDG għal 3,4 % fl-2017 u huwa mbassar li jiddeterjora aktar b’0,4 % tal-PDG għal 3,8 % fl-2018. B’riżultat ta’ dan, id-defiċit strutturali huwa stmat li hu 2,3 % tal-PDG ’il bogħod mill-objettiv baġitarju ta' terminu medju ta’ 1.5% fl-2018. 
            
            
               (7)Sabiex jikkorreġi d-devjazzjonijiet akkumulati u jġib lura lill-Ungerija lejn il-perkors ta’ aġġustament adatt wara n-nuqqasijiet tal-passat, sforz addizzjonali u persistenti għandu jikkumplimenta l-aġġustament strutturali annwali rakkomandat ta’ 0,75% tal-PDG għall-2019 stabbilit fir-Rakkomandazzjoni tal-Kunsill indirizzata lill-Ungerija tat-13 ta’ Lulju 2018. Jidher li sforz addizzjonali ta’ 0,25 % tal-PDG ikun xieraq fid-dawl tal-kobor tad-devjazzjoni sinifikanti osservata mill-pjan ta’ aġġustament rakkomandat lejn l-objettiv baġitarju ta' terminu medju. Se taċċellera l-aġġustament lura lejn l-objettiv baġitarju ta' terminu medju. 
            
            
               (8)It-titjib rekwiżit tal-bilanċ strutturali b’1,0 % tal-PDG fl-2019 huwa konsistenti mar-rata ta’ tkabbir nominali tal-infiq pubbliku primarju nett li ma teċċedix 3,3 % fl-2019.
            
            
               (9)It-titjib strutturali ta’ 1,0 % tal-PDG fl-2019 jissarraf fi ħtieġa li jiġu adottati miżuri ta’ rendiment totali ta’ 0,5 % tal-PDG f’termini strutturali meta mqabbel mal-linja bażi attwali tal-2019 tat-tbassir tal-Kummissjoni tal-ħarifa 2018, minħabba t-titjib projettat fil-bilanċ strutturali fl-2019.
            
         
         
            
               (10)Ir-rekwiżiti għall-2019, maħruġa f’din ir-rakkomandazzjoni, jipprevalu fuq l-elementi korrispondenti stabbiliti fir-rakkomandazzjoni fiskali li tinsab fir-Rakkomandazzjoni tal-Kunsill indirizzata lill-Ungerija fit-13 ta’ Lulju 2018.
            
            
               (11)L-Ungerija għandha tagħti rapport lill-Kunsill dwar l-azzjoni meħuda b'reazzjoni għal din ir-rakkomandazzjoni sal-15 ta' April 2019, possibbilment bħala parti mill-Programm ta' Konverġenza tagħha ppreżentat skont l-Artikolu 7 tar-Regolament (KE) Nru 1466/97. 
            
            
               (12)Huwa xieraq li din ir-rakkomandazzjoni ssir pubblika.
            
            
               B’DAN JIRRAKKOMANDA LI L-UNGERIJA
            
            
               (1)tieħu l-miżuri neċessarji biex tiżgura li fl-2019 ir-rata ta’ tkabbir nominali tan-nefqa pubblika primarja netta ma tkunx ogħla minn 3,3 %, li tikkorrispondi għal aġġustament strutturali annwali ta’ 1,0 % tal-PDG, u b’dan il-mod l-Istat Membru jitqiegħed fuq perkors xieraq ta’ aġġustament lejn l-objettiv baġitarju fit-terminu medju; 
            
            
               (2)tuża kull gwadann mhux previst għat-tnaqqis tad-defiċit; jenħtieġ li l-miżuri ta’ konsolidazzjoni tal-finanzi pubbliċi jiggarantixxu titjib permanenti fil-bilanċ strutturali f’manjiera li taffavorixxi t-tkabbir.
            
            
               (3)tirrapporta lill-Kunsill sal-15 ta’ April 2019 dwar azzjoni meħuda b’risposta għal din ir-Rakkomandazzjoni. Jenħtieġ li r-rapport jipprovdi miżuri li jkunu speċifikati u kredibbli b'mod adegwat, bl--implikazzjoni għall-baġit ta’ kull waħda minnhom, kif ukoll proġettazzjonijiet baġitarji aġġornati u dettaljati għall-2019.
            
            
               Din ir-rakkomandazzjoni hija indirizzata lill-Ungerija.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        In-nefqa pubblika primarja netta tal-gvern hija magħmula min-nefqa pubblika totali bl-esklużjoni tan-nefqa fuq l-imgħax, in-nefqa fuq programmi tal-Unjoni kompletament korrisposti mid-dħul mill-fondi tal-Unjoni u tibdil nondiskrezzjonarju fin-nefqa fuq il-benefiċċji tal-qgħad. Il-formazzjoni grossa tal-kapital fiss iffinanzjata fil-livell nazzjonali hija mifruxa fuq perjodu ta' erba' snin. Miżuri ta’ dħul diskrezzjonali jew żidiet fid-dħul mitluba mil-liġi huma meqjusa. Miżuri ta’ darba fuq in-naħa kemm tad-dħul kif ukoll tal-infiq huma nnettjati.
               
               
                  
                     (3)
                  
                        ĠU C 223, 27.6.2018, p. 1.
               
               
                  
                     (4)
                  
                        Ir-Rakkomandazzjoni tal-Kunsill tat-13 ta’ Lulju 2018 dwar il-Programm Nazzjonali ta’ Riforma tal-2018 tal-Ungerija u li twassal opinjoni tal-Kunsill dwar il-Programm ta’ konverġenza tal-2018 tal-Ungerija (ĠU C 320, 10.9.2017, p. 72).
               
               
                  
                     (5)
                  
                        https://ec.europa.eu/info/files/hungary-report-council-recommendations-under-significant-deviation-procedure_en